b"\n_START_ARTICLE_\nMatterhorn\n_START_SECTION_\nGeografija\n_START_PARAGRAPH_\nMatterhorn ima obliko piramide, njegova severna in vzhodna stena se nahajata nad dolino Zumut v \xc5\xa0vici, ju\xc5\xbena stena se nahaja nad mestecem Breuil-Cervinia na italijanski strani, zahodna stena pa le\xc5\xbei nasproti gore Dent d'Herens, na meji med \xc5\xa0vico in Italijo. Zaradi strmih pobo\xc4\x8dij je na gori malo snega, ve\xc4\x8dino ga odnesejo plazovi na ledenike, ki se nahajajo pod vzno\xc5\xbejem gore. Najve\xc4\x8dji je ledenik Zmutt, ki se nahaja na zahodnem pobo\xc4\x8dju gore. Najbolj prepoznavni znak gore so \xc5\xa1tiri strme stene, vzhodna stena gore je visoka 1.000 m, severna 1.400 m, ju\xc5\xbena 1.350 m, najvi\xc5\xa1ja pa je zahodna stena z vi\xc5\xa1ino 1.400 m. Stene lo\xc4\x8dujejo grebeni, ki hkrati predstavljajo \xc5\xa1tiri glavne smeri vzpona na vrh. Prvi izmed dveh tehni\xc4\x8dno zahtevnih grebenov je Hornlingov greben, ki le\xc5\xbei med vzhodno in severno steno, zahodno od njega pa se nahaja Zmuttov greben, ki predstavlja klasi\xc4\x8dno pot na vrh. Med ju\xc5\xbeno in vzhodno steno se nahaja Levji greben, ki tehni\xc4\x8dno prav tako ni zahteven, najbolj zahteven pa je greben Furggen, ki lo\xc4\x8duje ju\xc5\xbeno in vzhodno steno gore._NEWLINE_Gora se nahaja na t. i. alpski lo\xc4\x8dnici, ki lo\xc4\x8duje severni del Alp od ju\xc5\xbenega. Ker je gora osamljena, je nenehno izpostavljena ostremu gorskemu podnebju in naglim in nenadnim vremenskim spremembam. Matterhorn ima dva vrhova, ki se nahajata na 100 m dolgem grebenu. Prvi vrh se imenuje \xc5\xa0vicarski vrh (4.477.5 m) drugi vrh pa se imenuje Italijanski vrh (4.476,4 m). Imeni nista dolo\xc4\x8deni geografsko, temve\xc4\x8d po narodnosti prvih plezalcev, ki so se povzpeli na vrhov gore. Oba vrhova se nahajata na meji med \xc5\xa0vico in Italijo._NEWLINE_Prve geografske meritve gore so se za\xc4\x8dele izvajati leta 1792, takrat je geolog Horace-Benedict de Saussure iz \xc5\xbdeneve na podlagi opravljenih meritev dolo\xc4\x8dil, da je Matterhorn visok 4.501,7 m. Leta 1868 je in\xc5\xbeenir Felice Giordano to \xc5\xa1tevilko popravil na 4.505 m. Kasneje so bile izvedene nove meritve na podlagi katerih je gora dobila uradno vi\xc5\xa1ino 4.482 m. S prihodom novih tehnologij so meritve postale vedno bolj to\xc4\x8dne in la\xc5\xbeje za izvajanje. Leta 1999 so znanstveniki s pomo\xc4\x8djo sistema GPS dolo\xc4\x8dili vi\xc5\xa1ino 4.477,54 m.\n_START_SECTION_\nZgodovina\n_START_PARAGRAPH_\nIme gore, Matterhorn, se je prvi\xc4\x8d pojavilo leta 1543 v neki geografski knjigi. \xc4\x8ceprav se je tako sprva imenoval prelaz pod goro, je gora kmalu prevzela njegovo ime. Pred tem je gora oz. podro\xc4\x8dje okoli gore imelo dve razli\xc4\x8dni imeni: Augstalberg in Mons Silvius. Doma\xc4\x8dini gori pravijo kar Gran Becca in Horu. V sloven\xc5\xa1\xc4\x8dini se rabi predvsem nem\xc5\xa1ka oblika Matterhorn, redkeje tudi Cervinov zob._NEWLINE_Zaradi svoje zahtevnosti je bil Matterhorn ena izmed zadnjih gora v Alpah, ki so jo za\xc4\x8detniki alpinizma preplezali. Prvi poizkus vzpona na goro je bil izveden leta 1857, temu so sledili \xc5\xa1e mnogi drugi. Ti so ve\xc4\x8dinoma potekali iz italijanske smeri, ki je bila na videz la\xc5\xbeja, kasneje v steni pa se je izkazalo, da je smer za takratne razmere skoraj neprehodna. Do prelomnice je pri\xc5\xa1lo 14. julija 1865, ko se je iz \xc5\xa1vicarske smeri na vrh zmagoslavno povzpela sedem\xc4\x8dlanska angle\xc5\xa1ka odprava. Veselje pa se je kmalu spremenilo v tragedijo. Med spustom po strmi steni se je strgala vrv, na katero so bili navezani plezalci, v globino so omahnili \xc5\xa1tirje plezalci. Nih\xc4\x8de od njih ni pre\xc5\xbeivel. Samo dva dni po prvem vzponu se je na goro povzpela nova odprava, ki je dokazala, da je vzpon na goro mogo\xc4\x8d tudi po italijanski smeri. Zatem so vzponi na goro postajali vedno bolj pogosti. Kljub temu, da je bila gora preplezana, so stene med posameznimi grebeni \xc5\xa1e vedno predstavljale najve\xc4\x8dji izziv alpinizma. Najte\xc5\xbeja je bila zahodna stena Matterhorna, ki je bila delno preplezana septembra 1879, v celoti pa \xc5\xa1ele leta 1962. Severna stena, ki je spadala med zadnje izzive alpinizma je bila preplezana leta 1931, ju\xc5\xbena stena je bila preplezana istega leta, vzhodna stena pa leta 1932._NEWLINE_Leta 2009 je \xc5\xa1vicarski plezalec Ueli Steck, postavil rekord pri plezanju po severni steni gore. Stena je preplezal v 1 uri in 56 minutah.\n_START_SECTION_\nGora danes\n_START_PARAGRAPH_\nDo leta 1865, ko je bil izveden prvi vzpon na goro, je bila Matterhorn relativno neznana gora. Leta 1891 je bila do Zermatta zgrajena \xc5\xbeeleznica s \xc4\x8dimer je bila odprta pot mno\xc5\xbei\xc4\x8dnemu turizmu. \xc5\xbdeleznica se je skozi leta posodabljala in bila leta 1930 povezana s St. Moritzom. Med obema mestoma danes vozi panoramski vlak Glacier Express, ki je tudi edino prevozno sredstvo s katerim je mo\xc5\xbeen dostop do mesta saj so vsa vozila z motorji z notranjim zgorevanjem v mestu prepovedana. Da bi turistom in ljubiteljem gora bolj pribli\xc5\xbeali Matterhorn in ostale gore v okolici so v okolici zgradili \xc5\xa1tevilne zobate \xc5\xbeeleznica in \xc5\xbei\xc4\x8dnice. Najbolj znana je \xc5\xbeeleznica Gornergrat, ki se povzpne na vi\xc5\xa1ino 3.100 m, z \xc5\xbei\xc4\x8dnicami pa je mo\xc5\xbeno dose\xc4\x8di Unterrothorn in Klin Matterhorn na vi\xc5\xa1ini 3.260 m. Glavna izhodi\xc5\xa1\xc4\x8dna to\xc4\x8dka za vzpon na Matterhorn je Hornli Hut, ki so jo da dose\xc4\x8di iz smeri jezer Schwarzsee._NEWLINE_Pod vzno\xc5\xbejem gore se nahajate mesti Zermatt in Cervina. Prvo se nahaja v \xc5\xa0vici drugo pa v Italiji. Direktne povezave med mestoma ni pot med mestoma je mogo\xc4\x8de opravite pe\xc5\xa1 preko prelaza Theodul. Mesti sta glavni turisti\xc4\x8dni sredi\xc5\xa1\xc4\x8di v okolici gore, turisti\xc4\x8dna sezona pa traja skozi vse leto. Okolica gore ponuja \xc5\xa1tevilne zanimivosti in izzive tako za navadne turiste kot za planince. Vzno\xc5\xbeje gore je prepredeno s \xc5\xa1tevilnimi pohodni\xc5\xa1kimi potmi, kjer pohodniki spoznavajo neokrnjeno alpsko naravo in kulturne znamenitosti okolice. Nekatere poti so namenjene tudi adrenalinskim navdu\xc5\xa1encem saj potekajo po prepadnih pobo\xc4\x8djih in preko ledenikov."